CELEX: 32015D2312
Language: mt
Date: 2015-11-30 00:00:00
Title: Deċiżjoni tal-Kunsill (UE) 2015/2312 tat-30 ta' Novembru 2015 dwar l-iffirmar, f'isem l-Unjoni Ewropea, u l-applikazzjoni provviżorja tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Liberja u tal-Protokoll ta' Implimentazzjoni tiegħu

12.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 328/1
            
         DEĊIŻJONI TAL-KUNSILL (UE) 2015/2312
   tat-30 ta' Novembru 2015
   dwar l-iffirmar, f'isem l-Unjoni Ewropea, u l-applikazzjoni provviżorja tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Liberja u tal-Protokoll ta' Implimentazzjoni tiegħu
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               L-Unjoni u r-Repubblika tal-Liberja nnegozjaw Ftehim ta' Sħubija dwar is-Sajd Sostenibbli (minn hawn 'il quddiem imsejjaħ “il-Ftehim”), kif ukoll il-Protokoll ta' Implimentazzjoni tiegħu (minn hawn 'il quddiem imsejjaħ “il-Protokoll”), biex il-bastimenti tal-Unjoni jingħataw opportunitajiet tas-sajd fl-ilmijiet li tagħhom ir-Repubblika tal-Liberja għandha s-sovranità jew il-ġurisdizzjoni.
            
         
               (2)
            
            
               In-negozjati ġew iffinalizzati b'suċċess u l-Ftehim u l-Protokoll tiegħu ġew inizjalati fil-5 ta' Ġunju 2015.
            
         
               (3)
            
            
               L-Artikolu 15 tal-Ftehim u l-Artikolu 12 tal-Protokoll jipprevedu l-applikazzjoni provviżorja tal-Ftehim u tal-Protokoll mid-data tal-iffirmar tagħhom.
            
         
               (4)
            
            
               Il-Ftehim u l-Protokoll għandhom jiġu ffirmati, u applikati fuq bażi provviżorja, sakemm jitlestew il-proċeduri neċessarji għall-konklużjoni tagħhom,
            
         ADOTTA DIN ID-DEĊIŻJONI:
   Artikolu 1
   L-iffirmar, f'isem l-Unjoni, tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tal-Liberja u tal-Protokoll ta' Implimentazzjoni tiegħu, huwa b'dan awtorizzat, soġġett għall-konklużjoni tal-imsemmi Ftehim u Protokoll.
   It-testi tal-Ftehim u tal-Protokoll huma mehmużin ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jaħtar lill-persuna jew persuni bis-setgħa li jiffirmaw il-Ftehim u l-Protokoll f'isem l-Unjoni.
   Artikolu 3
   Il-Ftehim u l-Protokoll għandhom jiġu applikati fuq bażi provviżorja mid-data tal-iffirmar tagħhom, sakemm jitlestew il-proċeduri neċessarji għall-konklużjoni tagħhom.
   Artikolu 4
   Din id-Deċiżjoni għandha tidħol fis-seħħ fil-jum tal-adozzjoni tagħha.
   
      Magħmul fi Brussell, it-30 ta' Novembru 2015.
      
         
            Għall-Kunsill
         
         
            Il-President
         
         É. SCHNEIDER